डीआरएस से इनकार करने पर भारतीयों पर बरसे स्वान  
स्वान ने आगामी टेस्ट श्रृंखला में डीआरएस के प्रयोग से इनकार करने वाली भारतीय टीम को आड़े हाथों लिया है।
इंग्लैंड के स्पिन गेंदबाज ग्रीम स्वान ने आगामी टेस्ट श्रृंखला में अंपायर निर्णय समीक्षा प्रणाली (डीआरएस) के प्रयोग से इनकार करने वाली भारतीय टीम को आड़े हाथों लिया है। स्वान ने कहा कि इस प्रणाली को अस्पष्ट करार देना केवल एक बहाना है।  उन्होंने मिरर से कहा, मुझे लगता है कि यह शर्म की बात है कि हम इसका (डीआरएस) प्रयोग नहीं कर रहे हैं क्योंकि इसका खेल में आना बहुत सकारात्मक है। मुझे लगता है कि भारत को तकनीक पर भरोसा करना चाहिए। आप इसका बहाना बना सकते हैं लेकिन मुझे लगता है कि यह काफी सटीक साबित होने वाली है। यह कई बल्लेबाजों को गलत फैसले से बचा सकती है। स्वान ने कहा कि समय के साथ डीआरएस द्वारा अंपायर की समीक्षा की सटीकता में इजाफा हुआ है। उन्होंने कहा कि डीआरएस का प्रयोग नहीं करने से भारतीयों को नुकसान हो सकता है।